Indesch istorgias u il cumbat cun quai ch’ins na po exprimer

Da Claudi Cadruvi

Gist or da stampa ed a partir da quest’emna survegn’ins il nov cudesch da l’autur Flurin Spescha en las librarias. Il titel dal cudesch è “Der zwölfte Tag danach”. L’anr ha discurrì cun l’autur biling davart ses segund cudesch cumparì per tudestg.

ANR: Cun l’emprima istorgia en “Der zwölfte Tag danach” avais Vus gudagnà avant in onn il Premi Term Bel als dis da litteratura a Domat. Co è quai cun scriver rumantsch e tudestg uss gist tar quest raquint? Avais Vus scrit el l’emprim per rumantsch e lura translatà en tudestg u il cuntrari?
Flurin Spescha: Quest raquint hai jau entschavì per tudestg. el dueva l’emprim esser pli lung, ver 7 enfin 10 paginas. L’istorgia è alura restada fragment ed è ida in pau a perder en mes computer. Pir cun ma preparar sin la concurrenza dal Premi Term Bel ma sun jau puspè regurdà da quest fragment. Jau hai prendì nanavant el e scrit enturn bunamain tut. Pli tard hai jau puspè scrit ina versiun tudestga. Quest exempel mussa che la bilinguitad che jau viv, lubescha in switching linguistic senza rupturas e fracturas. I dat però tuttina ina differenza tranter scriver rumantsch e scriver tudestg. Cun scriver il roman “Fieu e flomma” avev’jau en mira in public rumantsch. E lez enconusch’ins. Sch’jau scriv tudestg na poss jau betg persunalisar u concretisar il public. E quai è franc in avantatg.

Patratgais Vus lura era auter per rumantsch?
Per part forsa bain. Jau less dentant dir: scriver è adina, independentamain dal linguatg ch’ins dovra ina lavur cun la lingua e sia sumbriva: il spazi tranter ils lingias. Ma i dat franc era differenzas tranter ils dus instruments linguistics. Scriver rumantsch po era avair num: far litteratura rumantscha, tant en la furma sco er en il cuntegn. In pass innovativ en tudestg. Tschertas passaschas da “Fieu e flomma”, p. ex. las scenas eroticas, n’avess jau strusch scrit uschia, sch’il cudesch fiss stà publitgà en tudestg. Forsa sa zuppa davos quest fatg er in handicap: numnadamain quel ch’il discurs social, cultural e politic rumantsch survegn ina impurtanza surproporziunala.

Tgi è quest “jau” en l’istorgia “Zeremonien”? Èsi insumma ina persuna u ina chaussa?
Sco autras istorgias n’è er quest betg dal tuttafatg simpla. Ins na sa betg immediat tgi che discurra, e l’instanza che raquinta n’è betg adina ina persuna. Ina giada èsi in chamin in’autra giada ina cofra. Ins sto forsa leger duas giadas las istorgias. Sche tut fiss pli evident pudess quai rumper la tensiun. Igl è sco dad ir sur il fil: empruvar da mantegnair la tensiun senza crudar en il banal u en schliaziun prematuras.

Sch’ins legia l’emprima giada in u l’auter da Voss raquints pari dad esser qua in dischurden. A la fin sa schlia quest dischurden e tar il lectur datti il renumnà “aha”. Lura pon ins leger ina segunda giada il text e giudair el cun la finamira en egl. Co faschais Vus quai cun scriver, planisais Vus il dischurden ordavant u mettais Vus giu il text e ordinais suenter?
Istorgias na sa laschan betg planisar ordavant cun dir: il text ha questa lunghezza, questas rupturas, quests tagls u quest atmosfera. La “planisaziun” capita cun l’act da scriver, cun entschaiver en in lieu tirond per il chavez u per in piz da la cuverta. Lura dirigia la lingua sezza la direcziun, natiralmain ensemen cun mai. Mo igl è sco ina nova instanza che garegia tschertas curvas e lingias, in tschert ritmus e flad ed era la cumplexitad ironica che sa zuppa tranter las linguas. Max Frisch aveva ina giada ditg: “Scriver n’è betg la communicaziun cun il lectur e n’era betg quella cun il text mabain la communicaziun cun quai ch’ins na po exprimer.” Igl è pia in cumbat communicativ cun quai che resta tschelà. Mai interesseschan istorgias che n’èn betg simplamain simplas, mabain cumplexamain simplas.

Mintga istorgia porscha al lectur in tschert maletg u in sentiment. Dad in raquint a l’auter èn quai sentiments u maletgs da fitg differentas colurs. Datti era in artg che lia Vossas istorgias?
In artg dal tuttafatg evident na datti betg, damai ch’in tal n’è mai stà intenziunà. Igl è en la natira da quest gener da prosa curta che mintga istorgia stat per sasezza. I sas tracta da mini romans. Mintgin sa differenziescha en stil e cuntegn, ma era tras sia temperatura specifica dals auters. E tuttina datti fils cotschens, forsa era blaus u verds che resortan adina puspè insanua e che mussan ch’i dat ina parentella nunsfurzada tranter las istorgias. Sch’ina cofra u in chamin raquintan lura è quai ina parentella; ma era autras istorgias han ina tscherta affinitad ina cun l’autra, nunvulida da l’autur, ma igl è la finala il medem autur ch’ha scrit ellas. Il fil cotschen il pli evident che va tras las istorgias ma para d’esser l’ironia. Grazia a l’ironia ch’è sco in teleobjectiv, po l’acziun vegnir focusada da differentas varts e vegnir manada sin differentas vias, vias che sa mussan, per tgi che legia, sco vias pulitamain pulainas.

En Voss raquints midais Vus savens furmas usitadas da descriver. Las rodas dal tram p. ex. na sgrignan betg sulet tras pel ed ossa mabain il sgrign va perfin atras ils satgs da cumprar en. Co vegnis Vus sin da questas chaussas, vegn quai endament durant ir a spass?
Magari. Ma en emprima lingia cun scriver. Scriver è ina varianta da viver ed è surtut in’autra furma da percepziun dal mund. Ins n’è mai il medem sch’ins va simplamain uschia tras il mund u sch’ins va atras il text. Tge è là auter? Igl è il linguatg che dat en il tun. Ed alura generescha ina construcziun, uschia sco l’è scritta, tuttenina ina segunda construcziun, stat qua nair sin alv e dat in signal per la cuntinuaziun. Uschia naschan las construcziuns ina suenter l’autra. Quai ha da far cun l’act reflexiv, mintgatant stentus e dir, ma er divertent e surprendent perquai ch’ins na sa mai exact tge che capita. Sco autur sun jau suttaposta a las medemas leschas internas da la lingua sco las persunas che legian. E perquai vala: Tgi che legia bain, scriva il cudesch anc ina giada.